Predkladacia správa

Materiál sa predkladá na základe vlastnej iniciatívy Ministerstva spravodlivosti SR.
Ministerstvo spravodlivosti SR je gestorom Dohovoru OECD o boji s podplácaním zahraničných verejných činiteľov v medzinárodných obchodných transakciách (ďalej len „dohovor“), ktorý bol prijatý negociačnou konferenciou 21. novembra 1997. Dohovor nadobudol platnosť pre Slovenskú republiku 23. novembra 1999 a bol publikovaný v Zbierke zákonov pod číslom 318/1999 Z. z.
Článok 12 dohovoru upravuje mechanizmus na monitorovanie a podporovanie úplnej implementácie dohovoru. Hodnotenie implementácie uskutočňuje pracovná skupina OECD proti podplácaniu v medzinárodných obchodných transakciách (ďalej len „pracovná skupina“).
V rámci 2. fázy hodnotení bola pracovnou skupinou dňa 9. novembra 2005 schválená správa o aplikácii dohovoru a revidovaného odporúčania z roku 1997 (ďalej len „hodnotiaca správa“), ktorej súčasť tvoria odporúčania pre Slovenskú republiku. Ministerstvo spravodlivosti SR následne vypracovalo materiál „Návrh opatrení na zabezpečenie plnenia odporúčaní prijatých pre Slovenskú republiku pracovnou skupinou OECD proti podplácaniu zahraničných verejných činiteľov v medzinárodných obchodných transakciách“. Vláda SR svojím uznesením č. 234 z 15. marca 2006 tento materiál schválila.
Sekretariátu Pracovnej skupiny bola v novembri 2007 zaslaná písomná správa o plnení odporúčaní (ďalej len „správa Slovenskej republiky“). Prerokovanie tejto správy sa uskutočnilo formou jej ústnej obhajoby počas plenárneho zasadnutia pracovnej skupiny v dňoch 4.-7. decembra 2007. Slovenskú republiku na ňom zastupovala delegácia pozostávajúca zo zástupcov Ministerstva spravodlivosti SR, Ministerstva financií SR, Generálnej prokuratúry SR, Prezídia Policajného zboru SR a EXIMBANKY SR.
Pracovná skupina na základe prerokovania správy Slovenskej republiky vyhodnotila dve odporúčania ako nesplnené a štyri odporúčania ako splnené iba čiastočne. Záver o pokračujúcom priebežnom sledovaní prijala pracovná skupina vo vzťahu k jednému odporúčaniu a k štyrom ďalším otázkam, kde je nevyhnutné sledovať vývoj judikatúry, legislatívy, právnej doktríny a i. Všetky ďalšie odporúčania boli vyhodnotené ako splnené.
Plnenie odporúčaní, ktoré splnené neboli, si bude vyžadovať zmenu legislatívy vo viacerých oblastiach. Predovšetkým je nevyhnutné zaviesť zodpovednosť právnických osôb v rámci trestného práva. Ďalej treba vylúčiť použitie inštitútu účinnej ľútosti v prípadoch korupcie zahraničných verejných činiteľov. Splnenie oboch týchto záväzkov nateraz závisí od hladkého priebehu relevantných legislatívnych návrhov v legislatívnom procese. Rovnako to platí i pre návrh zákona o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení ostatných zákonov. Pre dôsledné plnenie odporúčaní je napokon nevyhnutné zabezpečiť zvýšenie verejnej informovanosti o dohovore, predovšetkým v pôsobnosti Ministerstva financií SR, ako aj zabezpečiť plné personálne obsadenie Úradu špeciálneho prokurátora.  
O pokroku pri zavádzaní zodpovednosti právnických osôb v rámci trestného práva treba pracovnú skupinu informovať do 6 mesiacov od prijatia záverov. O zmenách a pokroku v plnení ostatných odporúčaní treba pracovnú skupinu informovať priebežne, najneskôr do jedného roka.
Cieľom dohovoru je potláčanie korupčného správania. Plnenie odporúčaní bude mať pozitívny vplyv na rozvoj zdravého podnikateľského prostredia.
Materiál nemá finančný a ekonomický vplyv, nemá vplyv na zamestnanosť, ani environmentálny vplyv.